CELEX: 32015R1360
Language: hu
Date: 2015-08-04 00:00:00
Title: A Tanács (EU) 2015/1360 rendelete (2015. augusztus 4.) az európai pénzügyi stabilizációs mechanizmus létrehozásáról szóló 407/2010/EU rendelet módosításáról

7.8.2015   
            
            
               HU
            
            
               Az Európai Unió Hivatalos Lapja
            
            
               L 210/1
            
         A TANÁCS (EU) 2015/1360 RENDELETE
   (2015. augusztus 4.)
   az európai pénzügyi stabilizációs mechanizmus létrehozásáról szóló 407/2010/EU rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 122. cikke (2) bekezdésére,
   tekintettel az Európai Bizottság javaslatára,
   mivel:
   
               (1)
            
            
               Az elmúlt években fokozódott az euroövezeten belüli monetáris és gazdasági integráció, és az olyan tagállamnak nyújtott bármely pénzügyi támogatás, amelynek pénzneme az euro és amely komoly pémzügyi nehézségekkel néz szembe, hozzájárul az euroövezet egészének pénzügyi stabilitásához.
            
         
               (2)
            
            
               Ezenfelül az európai pénzügyi stabilizációs mechanizmus (EFSM) létrehozása óta a Szerződés 136. cikkét a 2011/199/EU határozat (1) révén egy új bekezdéssel egészítették ki, amellyel pontosították, hogy a tagállamok, amelyek pénzneme az euro, milyen feltételek mellett hozhatnak létre az euroövezetre vonatkozó stabilitási mechanizmust. A tagállamok, amelyek pénzneme az euro, az Európai Stabilitási Mechanizmust (ESM) az euroövezet legfőbb stabilitási mechanizmusaként hozták létre.
            
         
               (3)
            
            
               A szerződés 122. cikkének (2) bekezdésében és a 407/2010/EU tanácsi rendeletben (2) meghatározott feltételek fennállta esetén az EFSM révén bármely tagállam részére uniós pénzügyi támogatás nyújtható. Ugyanakkor attól függően, hogy az adott tagállam az euroövezet részét képezi-e vagy sem, alapvetően eltérő kockázatokkal jár az a helyzet, ha egy tagállam elveszíti a piaci finanszírozáshoz való hozzáférését. A lehetséges negatív továbbgyűrűző hatások számottevően súlyosabbak az euroövezet esetében, mivel az euroövezethez tartozó pénzügyi nehézségekkel szembesülő tagállam az euroövezet egészének pénzügyi stabilitását veszélyeztető kockázatokat generálhat.
            
         
               (4)
            
            
               Az ESM-ben megállapított szabályok értelmében a pénzügyi eszközök közül az ESM-et kell igénybe venni az azon tagállamok számára nyújtandó pénzügyi támogatás esetében, amelyek pénzneme az euro. Előfordulhatnak azonban olyan különleges helyzetek, amelyek gyakorlati, eljárási vagy pénzügyi okokból az EFSM igénybevételét teszik szükségessé, általában az ESM keretében nyújtott pénzügyi támogatást megelőzően vagy azzal párhuzamosan. Ilyen helyzetekben indokolt, hogy azon tagállamok között, amelyek pénzneme az euro, a monetáris unió megfelelő működéséhez szükséges megerősített szolidaritás elvét az uniós jog alapján működtetett pénzügyi támogatási mechanizmusra alkalmazzák.
            
         
               (5)
            
            
               Az ilyen helyzetekre vonatkozóan az olyan tagállamnak nyújtandó új uniós pénzügyi támogatást, amelynek pénzneme az euro, olyan rendelkezések megalkotásának feltételéhez kell kötni, amely biztosítja, hogy az EFSM keretében nyújtott támogatás visszafizetésének elmaradása esetén – mely esemény az uniós költségvetés forrásainak felhasználását és/vagy pótlólagos forrásoknak Bizottság általi lehívását vonja maga után azon tagállamoktól, amelyek pénzneme az euro – teljes körű kártalanításban részesüljenek azon tagállamok, amelyek pénzneme nem az euro. Megfelelő rendelkezésket kell elfogadni továbbá annak érdekében, hogy abban az esetben, amikor az Unió általános költségvetésének védelmét szolgálni hivatott intézkedések kerülnek alkalmazásra – ideértve a követelésbehajtásnak a jövőben esedékes követelések és kifizetések beszámításával történő módját is – biztosítva legyen azon tagállamok túlkompenzálásának elkerülése, amelyek pénzneme nem az euro.
            
         
               (6)
            
            
               Az EFSM hitelt az Unió általános költségvetése garantálja. Az ilyen hitel nemteljesítése esetén a Bizottság, figyelembe véve bármely uniós készpénztöbbletet, az uniós adósság finanszírozása érdekében igénybe veheti a meglévő pénzeszközein felüli forrásokat. A 966/2012/EU, Euratom európai parlamenti és tanácsi rendelet (3), valamint annak részletes szabályai az Unió általános költségvetésének védelmét biztosító rendelkezéseket tartalmaznak, ideértve a szükséges esetén a jövőben esedékes követelések és kifizetések beszámításával történő követelésbehajtást is. A Bizottság alkalmazni fogja az említett eszközöket.
            
         
               (7)
            
            
               Az EFSM bármely olyan célból történő alkalmazása, amely azon tagállamoknak a pénzügyi stabilitását hivatott szolgálni, amelyek pénzneme az euro, olyan rendelkezések meglétének a feltételéhez lesz kötve, amely biztosítja, hogy azon tagállamokra, amelyek fizetőszköze nem az euro, nem hárul semmilyen pénzügyi kötekezettség. Ezt az elvet a Bizottság és a Tanács az EFSM alkalmazásáról szóló, 2015. július 17-i együttes nyilatkozatában megerősítette.
            
         
               (8)
            
            
               A 407/2010/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 407/2010/EU rendelet 3. cikke a következő bekezdéssel egészül ki:
   
      „(2a)   Amennyiben a kedvezményezett tagállam olyan tagállam, amelynek pénzneme az euro, az uniós pénzügyi támogatás feltétele, hogy a kifizetést megelőzően egy kifejezetten erre a célra szóló, jogalkotás útján elfogadott, jogilag kötelező erejű rendelkezés garantálja az azonnali és teljes körű kártalanítását azon tagállamoknak, amelyek pénzneme nem az euro, az olyan kötelezettségeikkel összefüggésben, amelyek abból kifolyólag merülnek fel, hogy a kedvezményezett tagállam a pénzügyi támogatást bármilyen tekintetben nem a pénzügyi támogatásra vonatkozó feltételekkel összhangban törleszti.
      Megfelelő rendelkezésket kell elfogadni továbbá annak érdekében, hogy abban az esetben, amikor az Unió általános költségvetésének védelmét szolgálni hivatott intézkedések kerülnek alkalmazásra, ideértve a követelésbehajtásnak a jövőben esedékes követelések és kifizetések beszámításával történő módját is, biztosítva legyen azon tagállamok túlkompenzálásának elkerülése, amelyek pénzneme nem az euro.”
   
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. augusztus 4-én.
      
         
            a Tanács részéről
         
         
            az elnök
         
         J. ASSELBORN
      
   
   
      (1)  Az Európai Tanács 2011/199/EU határozata (2011. március 25.) az Európai Unió működéséről szóló szerződés 136. cikkének módosításáról azon tagállamok stabilizációs mechanizmusa tekintetében, amelyek hivatalos pénzneme az euro (HL L 91., 2011.4.6., 1. o.).
   
      (2)  A Tanács 407/2010/EU rendelete (2010. május 11.) európai pénzügyi stabilizációs mechanizmus létrehozásáról (HL L 118., 2010.5.12., 1. o.).
   
      (3)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).